Fl-10 anniversarju mill-mewt tal-Isqof Annetto Depasquale, l-Arċidjoċesi ta' Malta qed torganizza serata kommemorattiva li matulha ser jiġi mniedi l-ktieb Annetto Depasquale: Wirt Għażiż tal-Knisja f'Malta. Din is-serata li tibda fis-7pm, qed issir fil-Kurja tal-Arċisqof, il-Furjana, u qed tiġi ppreseduta mill-Arċisqof Charles Scicluna fil-preżenza tal-Isqof Awżiljarju Joseph Galea-Curmi, u numru żgħir ta' qraba, saċerdoti u eks-kollegi tal-Isqof Depasquale. Qabel is-serata, fil-Kurja stess, Mons. Arċisqof se jiċċelebra quddiesa b'suffraġju għal ruħ l-Isqof Depasquale. L-Isqof Annetto Depasquale twieled Ħal Qormi fit-28 ta' Ġunju 1938, u ġie ordnat saċerdot fl-1962. Huwa sar Vigarju Ġenerali tal-Arċidjoċesi ta' Malta f'Novembru tal-1989, u l-konsagrazzjoni episkopali tiegħu saret fit-2 ta' Jannar 1999. Bħala Vigarju Ġenerali u Isqof Awżiljarju, huwa ħadem għal snin twal qrib l-Arċisqof Ġużeppi Mercieca. L-Isqof Depasquale miet fid-29 ta' Novembru tal-2011. Dun Annett, kif kien magħruf ma' kulħadd, jibqa' mfakkar għall-umiltà, l-għerf u r-rettezza tiegħu, u bħala saċerdot b'qalb kbira għall-poplu t'Alla.